Etter at halvparten av flytrafikken ble rammet av tekniske problemer skal situasjonen nå være i ferd med å løse seg.

Det melder Dagens Nyheter klokken 13.45.

– Nå er feilen identifisert og rettet, sier Per Fröberg ved Luftfartsverket til Aftonbladet.

De siste timene har det som skal ha vært et radarproblem ført til at ingen fly har fått lette fra en rekke flyplasser, blant annet Arlanda og Landvetter.

Svensk jernbanedrift har også dataproblemer. Det er ikke mulig å kjøpe billetter på verken telefon, nett eller i butikker, melder jernbaneverket SJ på sine nettsider.

Svenske Expressen skrev tidligere at luftrommet over både Stockholm og Gøteborg var stengt.

– Dette er veldig uvanlig, sa presseansvarlig for det svenske Luftfartsverket, Per Fröberg, til Dagens Nyheter.

Fly som var i luften ble tatt ned på bakken, men ingen fly fikk lette, ifølge DN.

Efter en timme i fullsatt plan på Bromma fortsätter väntan utanför planet. Avstängt luftrum väcker många frågor. pic.twitter.com/4Abp0HX2Ao — Elisabeth Svantesson (@ElisabethSvan) 19. mai 2016

Pga tekniska problem med LFVs radaranläggning gäller reducerad kapacitet på Swedavias flygplatser. Det innebär förseningar i trafiken — Arlanda Airport (@Arlanda) May 19, 2016

Aftonbladet skrev at problemer med en radar på Arlanda var årsaken til flykaoset.

Ifølge Expressen var flyplassene Arlanda, Bromma og Landvetter rammet av problemene, og fly ble omdirigert, blant annet til Malmø fra Stockholm.

Problemene forplantet seg også til andre deler av Sverige. I Umeå er både Norwegian og SAS rammet, og flyvninger derfra til Stockholm kansellert, skriver Västerbottens-Kuriren.

Ifølge P4 Uppland har halvparten av den svenske flytrafikken vært rammet.

– Det dreier seg om et problem med datakommunikasjonen i flygeledersystemet, sa Åsa Öhman, presseansvarlig i Swedavia, som driver flyplassene.

Det ble torsdag ettermiddag jobbet intenst med feilsøking, og selv om problemene nå er løst, er det uklart hvor lenge flytrafikken blir rammet.

SAS-flyvningen som skulle tatt av fra Arlanda til Oslo klokken 12.30, står fortsatt på bakken, og er minst halvannen time forsinket.

Norwegian opplyser at deres fly som allerede var i luften, fikk lande som planlagt på Arlanda, men at det er muligheter for at det blir omdirigeringer etter hvert.

– Det går ett fly fra Oslo til Stockholm klokken 15.00, det er for tidlig å vite om dette blir innstilt , sier presseansvarlig i Norwegian, Charlotte Holmbergh Jacobsson, til TV 2.